  Майя Бывальцева Удмуртиысь Пичи Пурга ёросысь Шоринь Юри гуртын школа-садэз2017-тӥ арын 1-тӥ куарусёнлы усьтозы. Гуртысь начальной школа улэ тупатэм юртэ но лэсьтӥськон инты вуылыса, сыӵе пумкылъян кутӥз элькунлэн тӧроез Александр Соловьёв. 22-тӥ гудырикошконэ со ужан нуналзэ ёросын ортчтытэ, ивортэ «Удмуртия» агентстволэн корреспондентэз. Шоринь Юри гуртын 129 корка. Начальной школа азьвыл клуб интыын ужа. Отын 19 пиналъёс дышетско, туэ нырысетӥ классэ 7 мурт мыноз, кылдытэмын 3 классъёс. «Та юртын милям ву гумыос, канализация ӧвӧл, сьӧрос азбарын. Ӧвӧл спортзал, сиськонни, пиналъёслы сиён дасяськомы артэ сылӥсь нылпи садын», — вераз журналистъёслы Шоринь Юриысь начальной школалэн кивалтӥсез Татьяна Пчельникова. Юртэз пуктыны кутскизы 2013-тӥ арын. Соку со 65 миллион манет сылэ вал. 2015-тӥ арын 1-тӥ куарусёнлы вуттыны чакламын вал, но коньдон тырмымтэен, дырзэ кӧня ке пол берлыгес выжтылӥзы. Али 26 миллион манет тыр ужъёс быдэстэмын, коньдэт лэсьтӥськись азьын 3 но ӝыны миллион манет тыр пунэме кылемын. Улосвыл кивалтӥсь лэсьтӥськисьёслы быдэстэм ужзы понна коньдонэз тырыны куриз (удыс азьын пунэмъёсты ворсан понна куарусёнэ ортчоно сессиын Удмуртилэн 2016-тӥ арлы коньдэтаз воштонъёс пыртозы). Вуоно арын школа-садэз вутыны кулэ объектъёс пӧлын пыртозы. Озьы ик ву сётон ужпумез сэрттыны-пертчыны тыршозы — скважина лэсьтозы, оло. Мукет гумыос участок доры вуттэмын, соин артэ улон юртъёс пуктыны малпамын. Школа 30 дышетскисьёслы чакламын, нылпи сад — 25 адямилы. Тегъёс: Дышетон Удмуртия нылписад АлександрСоловьёв школаос ПичиПурга коньдэт лэсьтськон  